Peti masuk saya penuh dengan e-mel benci dan penghinaan bersifat peribadi
selama bertahun-tahun.
Pada 2010, saya mula membalas e-mel tersebut
dan mengajak penulisnya berjumpa untuk minum kopi dan berbual.
Saya telah mengadakan ratusan pertemuan.
Pertemuan ini mengajar perkara penting yang ingin saya kongsikan.
Saya dilahirkan di Turki oleh ibu bapa berbangsa Kurdi,
dan kami berpindah ke Denmark semasa saya masih kecil.
Pada 2007, saya bertanding untuk kerusi parlimen Denmark
sebagai salah seorang wanita daripada golongan minoriti.
Saya terpilih,
tetapi saya dapati bahawa tidak semua orang gembira,
kerana saya perlu membiasakan diri menerima mesej benci dalam peti masuk saya
E-mel tersebut dimulakan dengan ayat seperti ini:
"Apa 'raghead' seperti kamu buat dalam parlimen kami?
Saya tak pernah jawab.
Saya padamkan saja e-mel tersebut.
Saya hanya menganggap bahawa kami tiada persamaan.
Mereka tidak memahami saya,
dan saya tidak memahami mereka.
Satu hari, seorang rakan parlimen berkata
bahawa saya harus menyimpan e-mel benci tersebut.
"Apabila sesuatu berlaku, ia akan memberi polis petunjuk."
(Gelak tawa)
Saya perasan yang dia kata,
"Apabila sesuatu berlaku", dan bukan "jika".
(Gelak tawa)
Kadang-kala, surat benci juga dihantar ke alamat rumah saya.
Semakin banyak saya terlibat dalam debat awam,
semakin banyak surat benci dan ugutan saya terima.
Akhirnya, saya mendapatkan alamat rahsia
dan mengambil langkah keselamatan untuk melindungi keluarga saya.
Pada 2010, seorang Nazi mula mengganggu saya.
Dia seorang lelaki yang menyerang wanita Muslim di jalan.
Semakin lama, gangguan itu semakin teruk.
Saya berada di zoo dengan anak-anak saya, dan telefon tidak henti-henti berdering.
Nazi itu yang menelefon.
Saya rasa seperti dia ada berdekatan.
Kami balik ke rumah.
Apabila tiba di rumah, anak lelaki saya bertanya,
"Kenapa dia benci sangat dengan Ibu sedangkan dia tak kenal pun Ibu?"
"Sesetengah orang memang bodoh," saya jawab.
Pada masa itu, saya ingat itu jawapan yang agak bijak.
Dan saya rasa itu jawapan yang kebanyakan daripada kita berikan.
Orang lain --
mereka bodoh, otak telah dibasuh, tidak tahu apa-apa.
Kita orang baik dan mereka orang jahat, noktah.
Beberapa minggu kemudian, saya di rumah rakan,
dan saya sangat sedih dan marah
tentang semua kebencian dan sentimen perkauman yang saya jumpa.
Dia yang mencadangkan agar saya menelefon mereka
dan melawat mereka.
"Mereka akan bunuh saya," saya kata.
"Mereka tidak akan menyerang seorang ahli Parlimen Denmark," dia kata.
"Lagipun, jika mereka bunuh kamu, kamu akan mati syahid."
(Gelak tawa)
"Ini situasi menang-menang untuk kamu."
(Gelak tawa)
Nasihatnya amat tidak diduga.
Apabila tiba di rumah,
saya buka komputer
dan buka fail yang saya simpan semua e-mel benci.
Terdapat beratus-ratus e-mel.
E-mel yang bermula dengan perkataan seperti "pengganas",
"raghead",
"tikus", "pelacur".
Saya memutuskan untuk menghubungi orang yang menghantar paling banyak e-mel.
Namanya, Ingolf.
Saya bercadang menelefon dia sekali sahaja agar saya boleh cakap saya telah cuba.
Di luar jangkaan saya dan saya terkejut,
dia jawab telefon.
Saya berkata laju, "Hello, saya Ozlem. Kamu hantar banyak e-mel kepada saya.
Kita saling tidak mengenali.
Bolehkah saya ke rumah kamu dan minum kopi bersama-sama
dan berbincang?
(Gelak tawa)
Senyap di hujung talian.
Kemudian, dia berkata,
"Saya perlu tanya isteri saya."
(Gelak tawa)
Apa?
Rasis ini ada isteri?
(Gelak tawa)
Beberapa hari kemudian, kami bertemu di rumahnya.
Saya tak akan lupa apabila dia membuka pintu
dan menghulurkan tangan untuk bersalaman dengan saya.
Saya rasa amat kecewa.
(Gelak tawa)
Kerana dia tidak kelihatan seperti yang saya bayangkan.
Saya jangkakan orang yang teruk --
rumah kotor, bersepah.
Tetapi tidak.
Rumahnya berbau kopi
yang dihidangkan dalam set kopi sama seperti ibu bapa saya gunakan.
Akhirnya, saya duduk selama dua jam setengah.
Dan kami mempunyai banyak persamaan.
Malah, prejudis kami juga sama.
(Gelak tawa)
Ingolf memberitahu saya bahawa apabila dia menunggu bas
dan bas berhenti 10 meter dari dia,
itu kerana pemandu seorang "raghead".
Saya tahu perasaan itu.
Semasa saya muda
dan menunggu bas
dan bas berhenti 10 meter dari saya,
Saya yakin pemandu itu rasis.
Apabila tiba di rumah,
perasaan saya bercampur-baur tentang pengalaman saya.
Dari satu sudut, saya suka Ingolf.
Dia seorang yang mudah dan senang diajak berbual,
tetapi dari sudut lain,
saya tidak tahan dengan idea yang saya mempunyai banyak persamaan
dengan orang yang jelas mempunyai pandangan rasis.
Sedikit demi sedikit,
dan dengan peritnya,
saya sedar bahawa
saya juga menghakimi mereka yang menghantar saya e-mel benci
seperti mereka menghakimi saya.
Ini merupakan permulaan kepada apa yang saya panggil #dialoguecoffee.
Pada dasarnya, saya duduk minum kopi
dengan orang yang mengatakan perkara paling teruk kepada saya
untuk memahami kenapa mereka membenci orang seperti saya
sedangkan mereka tidak kenal saya.
Saya telah mengadakan sesi ini sejak lapan tahun lalu.
Kebanyakan orang yang saya hubungi bersetuju untuk bertemu dengan saya.
Kebanyakannya lelaki,
tetapi saya juga pernah bertemu wanita.
Saya telah membuat peraturan untuk sentiasa bertemu di rumah mereka
untuk menunjukkan dari awal lagi bahawa saya mempercayai mereka.
Saya selalu bawa makanan kerana apabila kita makan bersama-sama,
lebih mudah untuk mencari persamaan
dan berdamai.
Sepanjang perjalanan ini, saya belajar beberapa pelajaran berharga.
Mereka yang menghantar e-mel benci adalah pekerja,
suami, isteri,
ibu bapa seperti kamu dan saya.
Saya bukan mengatakan bahawa kelakuan mereka boleh diterima,
tetapi saya telah belajar untuk menjarakkan diri daripada pandangan benci
tanpa menjauhkan diri daripada orang yang menzahirkan pandangan tersebut.
Dan saya telah menemui
bahawa orang yang saya lawat takut kepada orang yang mereka tidak kenal
seperti saya takut kepada mereka sebelum saya mengajak mereka minum kopi.
Semasa pertemuan ini, tema khusus sering timbul.
Ia timbul tidak kira sama ada saya bercakap dengan humanis atau rasis,
lelaki, wanita,
Muslim atau ateis.
Mereka semua berpandangan
bahawa orang lain patut dipersalahkan untuk kebencian
dan untuk generalisasi kumpulan.
Mereka percaya bahawa orang lain perlu berhenti mengeji orang.
Mereka menuding kepada ahli politik, media, jiran mereka
atau pemandu bas yang berhenti 10 meter dari mereka.
Tetapi apabila ditanya, "Bagaimana dengan kamu?
Apa yang kamu boleh buat?",
Jawapannya selalunya,
"Apa yang boleh saya buat?
Saya tiada pengaruh.
Saya tiada kuasa."
Saya tahu perasaan itu.
Untuk sebahagian besar hidup saya,
saya juga ingat bahawa saya tiada kuasa atau pengaruh --
walaupun semasa saya seorang ahli parlimen Denmark.
Kini, saya tahu realiti adalah sebaliknya.
Kita mempunyai kuasa dan pengaruh di mana saja kita berada,
jadi, jangan sesekali,
jangan memandang rendah potensi kita sendiri.
Pertemuan #dialoguecoffee mengajar saya
bahawa manusia tanpa mengira fahaman politik, ada yang mengeji
orang lain yang mempunyai pandangan berbeza.
Saya tahu apa yang saya katakan ini.
Semasa kecil, saya benci kumpulan populasi yang berlainan.
Pada masa itu, pandangan agama saya sangat ekstrim.
Tetapi persahabatan dengan orang Turki, Denmark, Yahudi dan rasis
telah mengimunkan saya daripada prejudis saya sendiri.
Saya membesar dalam keluarga kelas pekerja
dan sepanjang perjalanan saya, saya bertemu dengan ramai orang
yang telah mendesak untuk bercakap dengan saya.
Mereka telah mengubah pandangan saya.
Mereka telah membentuk saya menjadi rakyat demokratik dan pembina jambatan.
Jika anda ingin menghalang kebencian dan keganasan,
kita perlu bercakap dengan seramai orang mungkin,
selama yang mungkin,
sementara bersikap terbuka mungkin.
Ini hanya boleh dicapai melalui perdebatan,
perbualan kritikal
dan mendesak untuk dialog yang tidak mengeji orang.
Saya akan bertanya kepada anda satu soalan.
Saya menjemput anda untuk berfikir tentangnya
semasa di rumah dan hari-hari berikutnya.
Tetapi anda perlu jujur dengan diri sendiri.
Mudah sahaja, orang lain tidak akan tahu.
Soalannya ialah...
Siapa yang anda keji?
Adakah anda anggap penyokong Presiden Amerika, Trump, teruk?
Atau mereka yang mengundi Presiden Turki, Erdogan, Islamis gila?
Atau mereka yang mengundi untuk Le Pen di Perancis, fasis bodoh?
Atau mungkin anda anggap rakyat Amerika yang mengundi Bernie Sanders
hipi yang tidak matang.
(Gelak tawa)
Semua perkataan itu telah digunakan untuk mencerca kumpulan tersebut.
Mungkin pada ketika ini, anda anggap saya seorang idealis?
Saya ingin mencabar anda.
Sebelum penghujung tahun ini,
Saya cabar anda untuk menjemput seseorang yang anda keji --
seseorang yang anda tidak bersetuju secara politik dan/atau budaya
dan rasakan anda tiada persamaan.
Saya cabar anda untuk menjemput orang seperti ini ke #dialoguecoffee.
Ingat Ingolf?
Secara mudahnya, saya meminta anda mencari seorang Ingolf dalam hidup anda,
hubungi dia
dan ajak dia berjumpa untuk #dialoguecoffee
Jika anda memulakan #dialoguecoffee, ingat ini:
Pertama, jangan berputus asa jika orang tersebut menolak pada mulanya.
Kadang-kala, saya ambil masa setahun untuk aturkan pertemuan #dialoguecoffee.
Kedua,
akui keberanian orang tersebut.
Bukan anda sahaja yang berani.
Orang yang menjemput anda masuk ke rumahnya juga berani.
Ketiga,
jangan menghakimi semasa perbualan.
Pastikan sebahagian besar perbualan tertumpu pada persamaaan anda.
Seperti yang saya kata, bawa makanan.
Akhirnya, akhiri perbualan secara positif
kerana anda akan bertemu lagi.
Jambatan tidak dibina dalam satu hari.
Di dunia ini, ramai orang hanya berpegang pada satu pandangan yang selalunya ekstrim
tentang orang lain
tanpa mengenali mereka.
Kita nampak prejudis orang lain berbanding prejudis kita.
Dan kita melarang mereka daripada hidup kita.
Kita padamkan e-mel benci.
Kita hanya keluar dengan orang yang berfikiran sama dengan kita
dan bercakap tentang orang lain dengan hina.
Kita 'nyah kawan' orang di Facebook.
Dan apabila kita bertemu dengan orang yang mendiskriminasi
atau menyahinsanikan orang atau kumpulan,
kita tidak mendesak bercakap dengan mereka untuk mencabar pendapat mereka.
Begitulah cara masyarakat demokratik yang sihat berpecah-belah --
apabila kita tidak melihat tanggungjawab peribadi dalam demokrasi.
Kita mengambil mudah demokrasi.
Demokrasi tidak mudah.
Perbualan ialah perkara paling sukar dalam demokrasi
dan juga yang paling penting.
Jadi, ini cabaran saya.
Cari Ingolf anda.
(Gelak tawa)
Mulakan perbualan.
Jurang telah digali, ya...
tetapi kita berupaya membina jambatan yang merentasi jurang tersebut.
Dan saya ingin memetik kata-kata kawan saya,
Sergeot Uzan,
yang kehilangan anak lelakinya, Dan Uzan, dalam serangan keganasan
ke atas saumaah Yahudi di Copenhagen, 2015.
Sergeot menolak sebarang cadangan untuk membalas dendam
dan sebaliknya berkata,
"Kejahatan hanya boleh ditewaskan dengan kebaikan antara manusia.
Kebaikan memerlukan keberanian."
Wahai rakan-rakan,
mari menjadi berani.
Terima kasih.
(Tepukan)